Vyf vas vir Ugie-plaasaanvalVyf verdagtes verskyn na verwagting Donderdag in die Maclear-landdroshof in verband met die aanval op Kenny Ewers (59) en sy dogter Chenelle (26). Ian Cameron, AfriForum se hoof van gemeenskapsveiligheid, het Woensdag aan Maroela Media gesê die verdagtes is aangekeer. Maroela Media het berig die gesin is verlede Woensdagaand omstreeks 19:45 deur drie mans in hul plaashuis in die Ugie-omgewing in die Oos-Kaap oorval. Die gesin het in ŉ slaapkamer televisie gekyk. Kenny is in sy been geskiet en Chenelle in haar bors. Kenny se vrou, Felicity, het Kenny se vuurwapen gegryp en die aanvallers verjaag. Hulle het van die toneel gevlug met Chenelle se selfoon. Kenny is intussen na ŉ hospitaal in Oos-Londen oorgeplaas waar hy ŉ operasie aan sy been moet ondergaan. Chenelle is uit die hospitaal in Maclear ontslaan en sterk by die huis aan. Chenelle en Felicity woon tans saam met die Ewers-egpaar se jonger dogter, Serwin, in Ugie, totdat die plaashuis beveilig is. Maroela Media het ook berig die gesin kon nie die Maclear polisie by die polisiestasie in die hande kry toe hulle die polisie na die aanval ontbied het nie. Kol. Sibongile Soci, ŉ provinsiale woordvoerder, het toe gesê dat die stasie se bevelvoerder die aantygings sou ondersoek. “Die stasiebevelvoerder het sy ondersoek afgehandel,” het Soci Woensdag aan Maroela Media gesê. “Die polisiebeamptes wat aan diens was tydens die voorval het gesê dat hulle nie van die voorval ingelig is nie, maar dat hulle by ŉ ander polisiebeampte daarvan verneem het. Dié beampte is direk deur die gesin gebel.” Die gesin het glo nie die stasie direk gebel nie. Volgens die bevelvoerder is dit standaard praktyk van mense in die omgewing om polisiebeamptes te skakel wat hulle persoonlik ken, en nie die polisiestasie nie. Die verdagtes gaan na verwagting van huisbraak en poging tot moord aangekla word. Lees ook: Plaasaanval in Ugie: Polisie sal onbeantwoorde oproep ondersoek Plaasaanval in Ugie: Geen antwoord by polisie ná aanval Plaasaanval in Ugie: Polisie wou ma glo arresteer Plaasaanval in Ugie: Pa en dogter geskiet; ma verjaag rowers